Cyfrifiad yn 'anghofio' Cymry o gefndir ethnig lleiafrifol - BBC Cymru Fyw
https://www.bbc.co.uk/cymrufyw/50637321
Kizzy Crawford: 'Lleiafrifoedd ethnig yn cael eu hanghofio'
Mae 'na bryder bod lleiafrifoedd ethnig yn cael eu hanghofio wrth i'r Cyfrifiad nesaf gael ei gynnal yn 2021.
Unwaith eto, ni fydd opsiwn i ddatgan eich bod chi'n Gymro neu'n Gymraes o gefndir ethnig lleiafrifol.
Wrth siarad â Newyddion 9, mae'r gantores Kizzy Crawford yn dweud iddi gael ei synnu gan y prinder opsiynau yn ffurflen ddrafft y Cyfrifiad.
Dywedodd y Swyddfa Ystadegau Gwladol, sy'n gyfrifol am y Cyfrifiad yng Nghymru a Lloegr, eu bod wedi ymgynghori gyda'r cyhoedd wrth benderfynu ar y cwestiynau.
'Poeni am gael fy nerbyn fel Cymraes'
"Am flynyddoedd nawr, pryd bynnag fi wedi gwneud ffurflenni fel hyn, lle mae rhaid i fi roi pwy ydw i - nationality fi, mae byth wedi bod opsiwn sy'n iawn i fi," meddai Kizzy Crawford.
"Sai byth wedi gweld rhywbeth sy'n cyfeirio ata' i. Fi wastad wedi rhoi lawr mixed neu mixed British ond dyw hwnna ddim yn accurate. Dwi'n cysidro fy hun fel Cymraes.
"Dwi wastad wedi teimlo fel bod pobl ddim yn derbyn fi fel Cymraes oherwydd lliw fy nghroen. Mae pethau fel hyn jyst yn cadarnhau hwnna.
"Achos fi wastad wedi poeni am bobl yn meddwl bod fi'n Seisnig neu bobl yn meddwl bod fi'n methu siarad Cymraeg oherwydd sut fi'n edrych. Dwi'n meddwl bod pethau fel hyn ddim yn helpu hwnna o gwbl."
Mae'r cwestiwn sy'n cael ei cynnig yn Yr Alban yn wahanol, gyda modd i leiafrifoedd ethnig dicio blwch yn nodi os ydyn nhw'n Brydeinig, Albanaidd neu fel arall.
Mae Cyngor Gwynedd wedi ysgrifennu at y Swyddfa Ystadegau Gwladol yn gofyn am ail-ystyried y categorïau.
"Mae'n ofnadwy o bwysig bod nhw yn ail-feddwl y cwestiwn yma," meddai'r Cynghorydd Nia Jeffreys, sydd ar Gabinet Cyngor Gwynedd.
"Fel mae o wedi ei eirio ar y funud, efo dim ond y dewis o ddu Prydeinig neu Brydeinig Asiaidd, mae o fel bod o yn gorfodi pobl i wneud y dewis rhwng bod yn Gymry neu fod yn ddu neu'n Asiaidd.